วิกฤติครั้งใหญ่ของ DISNEY
Disney บริษัทที่มีอายุเกือบ 100 ปี ฝ่าฟันวิกฤติมานับครั้งไม่ถ้วน แต่ในเวลานี้ กำลังประสบปัญหาที่นับว่าสาหัสยิ่งกว่าวิกฤติครั้งไหนๆ  โดยมีสาเหตุสำคัญมาจากการแพร่ระบาดของโควิด-19 
20 เม.ย. 2563

วิกฤติครั้งใหญ่ของ DISNEY /โดย ลงทุนแมน
Disney บริษัทที่มีอายุเกือบ 100 ปี ฝ่าฟันวิกฤติมานับครั้งไม่ถ้วน
แต่ในเวลานี้ กำลังประสบปัญหาที่นับว่าสาหัสยิ่งกว่าวิกฤติครั้งไหนๆ
โดยมีสาเหตุสำคัญมาจากการแพร่ระบาดของโควิด-19
อย่างที่พวกเรารู้กันดี ว่าธุรกิจเกือบทั้งหมดของ Disney 
มักจะเกี่ยวข้องกับการออกไปข้างนอก
ไม่ว่าจะเป็นสวนสนุก รีสอร์ต หรือการดูภาพยนตร์
แต่การแพร่ระบาดของโรคร้าย ทำให้ผู้คนต้องเว้นระยะห่างทางสังคม และอยู่แต่ในบ้าน
ส่งผลให้ธุรกิจทุกอย่างที่เกี่ยวข้องกับการออกนอกบ้านขาดรายได้อย่างหนัก
แล้ว Disney บาดเจ็บแค่ไหน?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
36.7% คือสัดส่วนรายได้ของ Disney ที่มาจากธุรกิจสวนสนุกในปีที่ผ่านมา
ซึ่งเป็นสัดส่วนสูงที่สุดในบรรดาธุรกิจทั้งหมด
หลังจากการแพร่ระบาดของโควิด-19 ลุกลามไปทั่วโลก
สวนสนุกและรีสอร์ตของ Disney ทุกแห่ง จำเป็นต้องปิดให้บริการ
นับเป็นเรื่องที่ไม่เคยเกิดขึ้นมาก่อนในประวัติศาสตร์ของ Disney
พนักงานของ Disney World กว่า 43,000 คน ต้องถูกสั่งพักงานโดยไม่ได้รับค่าจ้าง
นอกจากนี้ การสั่งปิดสวนสนุกยังตรงกับช่วงเทศกาลตรุษจีน และ Easter ซึ่งควรจะเป็นช่วงพีกที่สุดของปีพอดี
นอกจากค่าตั๋วสวนสนุกที่จะหายไปแล้ว
ยอดขายของที่ระลึกก็ได้หายไปด้วย
โดยเฉพาะในช่วงเทศกาล Disney จะทำยอดขายได้มากกว่าปกติ
เนื่องจากสินค้าที่วางขายจะเป็นแบบ Limited Edition ที่ผลิตมาแค่ในช่วงนี้เท่านั้น 
จึงกลายเป็นของสะสมยอดนิยมของเหล่าแฟนๆ ของ Disney ที่ต้องมาซื้อทุกๆ ปี
UBS สถาบันการเงินรายใหญ่จากสวิตเซอร์แลนด์
ได้ประเมินว่า Disney อาจสูญเสียรายได้จากการปิดสวนสนุกไปถึง 65,400 ล้านบาท
ในขณะเดียวกัน อีกธุรกิจหนึ่งของ Disney ที่ดูเหมือนว่าจะได้รับผลกระทบไปเต็มๆ 
ก็คือธุรกิจเรือสำราญ “Disney Cruise Line”
หลังจากที่ได้เห็นข่าวผู้ติดเชื้อบนเรือสำราญหลายๆ ลำ 
คงไม่มีใครอยากจะไปล่องเรือสำราญอีกแล้วในช่วงปีนี้
ทาง Disney ก็ดูเหมือนว่าจะเข้าใจสถานการณ์นี้ดี
จึงตัดสินใจหยุดให้บริการเรือสำราญทุกเส้นทาง
นอกจากธุรกิจกลุ่มท่องเที่ยวของ Disney จะได้รับผลกระทบแล้ว
ธุรกิจสตูดิโอก็ได้รับผลกระทบเช่นกัน..
ภาพยนตร์เรื่อง Black Widow และ Mulan ต้องเลื่อนฉายออกไป
เพราะการแพร่ระบาดของโควิด-19 ได้ลุกลามไปในหลายๆ ประเทศอย่างรวดเร็ว
ในปีที่ผ่านมา สตูดิโอของ Disney ทำรายได้ 3.6 แสนล้านบาท
และคิดเป็น 15.6% ของรายได้ทั้งหมด
ธุรกิจสตูดิโอของ Disney อาจจะต้องเจอปัญหาใหญ่อีกเรื่อง ก็คือการที่ภาพยนตร์ต้องเลื่อนฉายตามกันเป็นทอดๆ
เพราะถ้าหากมีภาพยนตร์เรื่องใดเรื่องหนึ่งเลื่อนฉาย 
ก็จะทำให้ภาพยนตร์เรื่องอื่นต้องเลื่อนฉายตามไปด้วย
ภาพยนตร์ส่วนใหญ่ของ Disney ต้องใช้ทุนสร้างมหาศาล
Black Widow ใช้ทุนสร้างไปกว่า 6,554 ล้านบาท
เช่นเดียวกับ Mulan ที่ใช้ทุนสร้างใกล้เคียงกัน
ดังนั้น เงินที่ลงทุนไปจะจมอยู่กับภาพยนตร์ที่ไม่รู้จะได้ฉายเมื่อไร 
และไม่รู้ด้วยว่า หากโรงภาพยนตร์กลับมาเปิดแล้ว จะมีคนกล้าไปดูหรือไม่
ส่วนธุรกิจ Streaming อย่าง “Disney+” 
ที่หลายคนคิดว่าน่าจะได้ประโยชน์จากโควิด-19
แม้ว่าการกักตัวอยู่บ้านจะทำให้ยอดสมาชิกของ Disney+ 
เพิ่มขึ้นมากกว่า 26 ล้านคนทั่วโลก
ทำให้ตอนนี้ Disney+ มีสมาชิกทั้งหมดเกิน 50 ล้านคน ทั้งๆ ที่เพิ่งเปิดตัวไม่ถึง 6 เดือน
แต่ก็ยังมีประเด็นที่น่ากังวลอยู่ไม่น้อย..
ธุรกิจ Streaming ที่ครองตลาดในอินเดียเวลานี้ คือ Hotstar ที่ Disney เป็นเจ้าของอยู่
สาเหตุที่ทำให้คนอินเดียชอบ Hotstar มากกว่าธุรกิจ Streaming เจ้าอื่นๆ 
ก็เพราะว่า Hotstar มีการถ่ายทอดกีฬาคริกเกต ซึ่งเป็นกีฬายอดฮิตของคนอินเดีย
แต่โควิด-19 กำลังทำให้ ธุรกิจ Streaming ต้องสั่นคลอน
เมื่อการแข่งขันกีฬาคริกเกตถูกยกเลิกทั้งหมด
แต่คนอินเดียกลับต้องจ่ายค่าสมาชิกแพงขึ้น
จากเดิมที่จ่ายเพียงปีละ 440 บาท แต่ตอนนี้ราคากลับเพิ่มขึ้นมาเป็น 660 บาท
เพราะ Disney นำค่าบริการของ Disney+ ไปรวมกับ Hotstar
ดังนั้น ธุรกิจ Streaming ของ Disney ในอินเดียก็มีโอกาสจะได้รับผลกระทบเช่นกัน
รวมถึงถ้าคนขาดรายได้ไปนานๆ ก็อาจจะตัดสินใจลดค่าใช้จ่ายที่ไม่จำเป็นลง และ Disney+ ก็เป็นหนึ่งในนั้น
เมื่ออ่านมาจนถึงตรงนี้ เราจะเห็นว่าธุรกิจของ Disney ส่วนใหญ่เกี่ยวข้องกับการออกไปข้างนอกไม่ว่าทางใดก็ทางหนึ่ง
ไม่ใช่แค่ลูกค้าเท่านั้นที่จะต้องกักตัว 
แม้แต่ทีมงานของ Disney เอง ก็ไม่สามารถออกไปทำงานได้ 
การผลิต Content ใหม่ๆ ก็ต้องหยุกชะงักลงเช่นกัน
นับว่าเป็นเรื่องที่ไม่มีใครคาดคิดมาก่อน 
ว่าจะมีวิกฤติโรคระบาดที่ลุกลามและส่งผลกระทบไปทั่วโลก
แม้แต่บริษัทที่วางแผนธุรกิจมาเป็นอย่างดี และเป็นเจ้าแห่งจินตนาการอย่าง Disney
ก็ยังต้องยอมรับว่าเรื่องนี้ เป็นเรื่องที่อยู่นอกเหนือจินตนาการ.. 
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
- 
- 
- 
- 
-